## El Museu de les Ciències i l’Hemisfèric renoven la certificació de la marca Q de Qualitat Turística

*** Este distintiu, que avala la prestació de servici en les visites, és garantia de qualitat, seguretat i professionalitat**

El Museu de les Ciències i l’Hemisfèric han obtingut per quint any consecutiu la marca Q de Qualitat Turística atorgada per l’Institut per a la Qualitat Turística Espanyola i la Sostenibilitat (ICTES) després de superar amb èxit l’auditoria de seguiment realitzada en setembre per una entitat homologada per l’ICTE, que acredita el compliment de la Norma UNE 302002:2018 ‘Museus. Requisits per a la prestació del servici de visites’.

La marca Q garantix el màxim rigor en la gestió de la qualitat de les visites turístiques, la qual cosa inclou aspectes sobre accessibilitat, informació i comunicació, atenció al visitant, senyalística, reserva i venda d’entrades, instal·lacions, visita o fidelització del visitant, entre altres. D’esta manera s’assegura al visitant la millor experiència turística possible.

Des dels seus inicis, l’orientació dels servicis i productes a les necessitats i expectatives de les persones que visiten la Ciutat de les Arts i les Ciències ha sigut un objectiu primordial en la seua estratègia i un dels valors que guien les actuacions i conductes de totes les persones que treballen en esta.

Gràcies a això, s’ha obtingut durant 2025 un índex de satisfacció d’un 4,24 sobre 5, la qual cosa suposa que el 85 % dels seus visitants estan satisfets amb l’atenció rebuda durant la visita i els continguts i les experiències oferides, i un ‘Net Promoter Score’ (NPS) de 47 punts, que significa que la majoria de les persones que han visitat el complex, a més de satisfetes, estan disposades a recomanar la visita.

La Ciutat de les Arts i les Ciències mostra, una vegada més, el seu compromís amb l’excel·lència, així com l’interés per continuar treballant en la millora contínua de la seua gestió i de l’experiència dels seus visitants.

Fecha: 29/12/2025